Les VII Jornades Animalistes arriben a la Plaça de l’Ajuntament el diumenge 22 d’octubre
2025-07-24

Des de la Societat Protectora d’Animals de Burjassot (SPAB), comptant amb la col·laboració de la Regidoria de Benestar Animal de l’Ajuntament de Burjassot, dirigida per Olga Camps, conviden a tot el municipi a participar i gaudir de les VII Jornades Animalistes del municipi. Una activitat oberta a tota la ciutadania que tindrà com a punt de trobada la Plaça de l’Ajuntament el diumenge 22 d’octubre.

Aqueix dia, a partir de les 10 del matí, es comptarà amb la presència d’un gran nombre de protectores d’animals, amb l‘animació de la batucada de Green Gos i amb activitats pensades per a totes les edats: taules informatives, venda solidària, pinta cares, rastell, tómbola, inflables…

Després de l’obertura, a les 11 del matí, tindrà lloc la marxa pels animals sense llar i, a les 12 hores, l’exhibició de la Unitat Canina dels Bombers de València, que donarà pas, mitja hora més tard, a la desfilada d’animals sense llar.

Ja en horari de vesprada, a les 17 hores, es comptarà amb la visita de la Patrulla Canina, per a alegria dels més xicotets de la casa. A les 17:30 hores serà la desfilada d’animals adoptats i a les 18 hores serà el moment de les colònies felines. El VII Concurs Caní arribarà a les 19 hores amb grans premis que es lliuraran a les 20 hores per a donar pas, a les 21 hores, a la clausura de la jornada.

La SPAB convida a tot el municipi a passar per la Plaça de l’Ajuntament, ja que els veïns que s’apropen per allí, passaran un matí divertit en companyia dels peluts i a més coneixeran la gran labor que realitzen en defensa, cura i atenció dels animals de companyia.